**11. VPRAŠANJE, Datum prejema 01.02.2024, 11:13**

Naročnik je z odgovorom objavljenim 1.2.2024, 10. VPRAŠANJE, Datum prejema 31.01.2024, 10:03 delno spremenil vsebino referenčnega pogoja za sklop 2, še vedno pa ni pojasnil: a) Kako navedeno merilo vpliva na kvaliteto ponujenega predmeta javnega naročila oz. kako je povezano s predmetom javnega naročila? b) Kakšno ekonomsko korist za naročnika odraža merilo referenc za sklop 2? c) Kako so tako obsežne reference, glede na njihovo število in raznolikost, sorazmerne glede na predmet javnega naročila? d) Zakaj naročnik vztraja pri referencah, ki se nanašajo na izotopske analize, ki v razpisanem projektu predstavljajo zgolj cca. 1% vrednosti celotnega sklopa? e) Ali je naročnik mnenja, da je skladno z določili ZJN-3, da iste referenčne zahteve za ponudnika hkrati oblikuje kot pogoj za priznanje sposobnosti in kot merilo? f) Zakaj naročnik med referencami ne zahteva vsebinsko ključnih elementov povezanih z preiskavami na območju hidroelektrarn, izdelavo numeričnega modela akumulacije ob hidroelektrarnah za opredelitev vpliva na podzemno vodo ali izvedbe nalog geomehanskega laboratorija? Naročnika ponovno, zadnjič, pozivamo, da nezakonit referenčen pogoj in s tem povezano merilo za sklop 2 odpravi in določila razpisne dokumentacije uskladi z določili ZJN-3, sicer bomo vložili zahtevek za revizijo.

**ODGOVORI**

a), b), c) Večje število referenc, skozi ponovljivost izdelave predmeta javnega naročila, na podlagi preteklih izkušenj zagotavlja večjo strokovnost ponudnika, kar je v primeru konkretnega projekta, glede na lokacijo in občutljivost obravnavanega območja, ključna okoliščina.

d) Naročnik ne vztraja na izotopskih analizah, kar je tudi pojasnil v odgovoru na 10. VPRAŠANJE, ki je bil objavljen dne 1. 2. 2024.

e) Da.

f) Referenčni pogoji ob možnosti, da ponudnik referenčne pogoje lahko izpolni tudi s podizvajalci, zagotavljajo oddajo ponudbe z manj omejitvami kot jih predlaga potencialni ponudnik.

Naročnik spreminja poglavje 5. MERILA ZA IZBIRO PONUDNIKA, ki je po novem naslednje:

**Javno naročilo se oddaja po sklopih. Naročnik bo za posamezni sklop izbral tistega ponudnika, ki bo izpolnjeval pogoje iz te razpisne dokumentacije in bo imel ekonomsko najugodnejšo ponudbo glede na merila, ki so navedena v nadaljevanju.**

Naročnik bo kot najugodnejšega izbral ponudnika, ki bo izpolnjeval pogoje iz te razpisne dokumentacije in bo na podlagi spodaj navedenih meril oddal ekonomsko najugodnejšo ponudbo – dosegel najvišje število točk za posamezni sklop.

Za posamezen sklop bo izbrana ekonomsko najugodnejša ponudba, to je tista ponudba, ki ustreza naslednjim merilom za ocenitev ponudb:

a. Ponudbena vrednost (Št. PV) do 90 točk

b. Reference (Št. REF) do 10 točk

**SKUPAJ max. 100 točk**

Posamezno ponudbo se lahko vrednoti s točkami v razponu od 0 do 100.

Število točk, pridobljenih pri posameznem merilu, se v primeru necelega števila zaokroži na dve decimalni mesti.

Točke, pridobljene pri posameznih merilih, se za vsako ponudbo seštejejo.

Najugodnejši je ponudnik, ki zbere največje število točk.

V primeru, da imata dva ponudnika enako število točk, je ugodnejši tisti, ki ima boljše pogoje po naslednjem zaporedju: ponudbena vrednost, reference.

Število doseženih točk ponudbe posameznega ponudnika se bo izračunavalo skladno s spodaj opisanimi načini:

ŠTP (Število doseženih točk ponudnika) = Št. PV + Št. REF

**5.a. Ponudbena vrednost (Št. PV)** - max. število točk je 90

Za merilo se uporabi skupna ponudbena vrednost brez DDV v EUR, ki jo ponudnik navede v obrazcu ponudbe.

Ponudba z najnižjo ponudbeno vrednostjo brez DDV v EUR pridobi 90 točk, ostale z višjo ponudbeno vrednostjo brez DDV v EUR pa sorazmerni delež.

Najvišje možno število točk, ki ga pri tem merilu (a) lahko dobi ponudba, je 90 (devetdeset). Z najvišjim številom točk je po tem merilu lahko ovrednotenih več ponudb.

Ponudbe bodo po tem merilu ovrednotene na naslednji način:

**št. točk ponudbe -Št. PVX** **=**$X1=\frac{Cmin}{C x}\*90$ **.**

Legenda:

št. točk ponudbe x 1 število točk ponudbe ponudnika "x" po 1. merilu – merilu ponudbene vrednosti

Cmin [EUR] najnižja ponudbena vrednost brez DDV v EUR

Cx [EUR] ponudnikova ponudbena vrednost brez DDV v EUR

**5.b. Reference (Št. REF)** - max. število točk je 10

**Po posameznih sklopih se upoštevajo reference, ki so nad referenčnim pogojem, navedenim v točki 3.2.3.1 te razpisne dokumentacije.**

Ponudnik prejme za izdelavo strokovne podlage, ki je predmet naročila posameznega sklopa v obdobju od vključno 2010 (pri 2. sklopu od vključno 2000) do oddaje ponudbe, za posamezno strokovno podlago naslednje število točk glede na spodnjo tabelo:

|  |  |
| --- | --- |
| Število referenc | Število točk |
| od 2 do vključno 3 | 5 |
| od 4 do vključno 6 | 7 |
| več kot 6 | 10 |

Najvišje možno število točk, ki ga pri tem merilu (b) lahko dobi ponudba, je 10 (deset). Z enakim številom točk je po tem merilu lahko ovrednotenih več ponudb.

Dokazila glede izpolnjevanje tega merila se predložijo z izpolnjenimi obrazci **seznam referenc** ter potrjenimi **potrdili – referenc s podatki naročnika referenčnega posla** ali na drugih obrazcih iz predhodnih javnih naročil, ki pa morajo biti po vsebini skladni z obrazcem iz te razpisne dokumentacije.

Naročnik je upravičen pred sprejemom odločitve o izbiri opraviti poizvedbe o navedenih referencah. Če navedene reference ne izkazujejo resničnega stanja, jih naročnik ne bo upošteval.